ปรากฏการณ์ Clubhouse ในประเทศไทย และจุดตายของแอปนี้
มีคนถามลงทุนแมนว่า ทำไมยังไม่เห็นเขียนเรื่อง Clubhouse ลงทุนแมนได้ทดลองเล่นแอปนี้มาแล้วหลายวัน เล่นทั้งวันจนถึงดึกดื่น หลังจากความคิดตกตะกอนแล้ว ก็ได้โอกาสที่จะมาเขียนและเล่าให้ฟังว่า ทำไม Clubhouse ถึงเป็นปรากฏการณ์เกิดขึ้นมาได้ และจุดตายของน่าจะมีอะไรบ้าง? ถ้าพร้อมแล้วมาอ่านกัน
14 ก.พ. 2564

ปรากฏการณ์ Clubhouse ในประเทศไทย และจุดตายของแอปนี้ /โดย ลงทุนแมน
มีคนถามลงทุนแมนว่า ทำไมยังไม่เห็นเขียนเรื่อง Clubhouse
ลงทุนแมนได้ทดลองเล่นแอปนี้มาแล้วหลายวัน เล่นทั้งวันจนถึงดึกดื่น
หลังจากความคิดตกตะกอนแล้ว ก็ได้โอกาสที่จะมาเขียนและเล่าให้ฟังว่า
ทำไม Clubhouse ถึงเป็นปรากฏการณ์เกิดขึ้นมาได้ และจุดตายของน่าจะมีอะไรบ้าง?
ถ้าพร้อมแล้วมาอ่านกัน
หลังจากที่อีลอน มัสก์ ได้ทำให้คนทั่วโลก
รู้จักกับ Clubhouse ในสัปดาห์ที่ผ่านมา
มาวันนี้ Clubhouse ได้กลายมาเป็นหนึ่งในแอปพลิเคชัน ที่ร้อนแรงที่สุดในประเทศไทย ที่ก้าวขึ้นติดอันดับแอปที่ถูกดาวน์โหลดมากที่สุดในกลุ่ม Social Network ชนะทั้ง TikTok, Facebook, Instagram
ร้อนแรงในระดับที่ว่านักธุรกิจ, นักลงทุน, นักทำคอนเทนต์, นักแสดง, นักร้อง
แม้แต่นักการเมืองในประเทศไทยที่เรารู้จักหลายคน รวมถึง “ตัวเราเอง”
ได้มีโอกาสเข้ามาอยู่ในวงสนทนาเดียวกัน
ซึ่งหลายคนก็อาจจะเห็นว่ามีทีมงานลงทุนแมนได้เข้าไปเล่นแอปนี้ด้วย
โดยพื้นฐานที่ทำให้แอปนี้เด่นขึ้นมาก็คือ ไม่ว่าเราจะเป็นใคร หากเราเป็นผู้ที่ถูกรับเชิญ
เราก็จะสามารถเข้าร่วมบทสนทนากับคนดัง หรือถ้าเราไม่ได้ถูกรับเชิญ เราก็สามารถยกมือเพื่อแสดงความคิดเห็นได้
ไม่ต่างอะไรไปจากการที่เรานั่งประชุมอยู่ในห้องเดียวกัน
สำหรับคนที่ยังไม่รู้จัก Clubhouse
Clubhouse เป็นแอปพลิเคชันโซเชียล
ที่ไม่ได้ให้เราไถฟีดแบบเฟซบุ๊ก อินสตาแกรม และทวิตเตอร์
ไม่ใช่วิดีโอแบบยูทูบ และติ๊กต๊อก
แต่เป็นโซเชียล “เสียง” ที่แบ่งกลุ่มผู้ใช้งานออกเป็นคลับ หรือเป็นห้อง
โดยในแต่ละห้องก็จะมีผู้ดำเนินรายการ ผู้พูด และผู้ฟัง เท่านั้น
นอกจากนี้ Clubhouse ได้ถูกออกแบบมาให้ไม่มีการบันทึกการสนทนา
นั่นจึงทำให้ยิ่งผู้พูดในคลับเป็นผู้มีชื่อเสียง และน่าดึงดูดมากเท่าไร
มันก็ยิ่งจูงใจให้เราหยุดทำอย่างอื่น และเปิด Clubhouse ฟังได้ตลอดทั้งวัน
ซึ่งก็ไม่กี่วันมานี้ หลายคนก็น่าจะโดนไปตั้งแต่เที่ยงวัน ยันเที่ยงคืน
ปรากฏการณ์ที่เกิดขึ้นกับใครหลายคน ตอนนี้
คือ เรากลัว ที่เราจะพลาดอะไรไป..
นอกจากการที่เราไม่อยากพลาดแล้ว
อีกหนึ่งเรื่องที่ทำให้แอปนี้กลายมาเป็นที่ต้องการ
คือ การจำกัดสิทธิ์ ให้เฉพาะผู้ที่ถูกเชิญ เท่านั้น
ด้วยคอนเซปต์ของ Clubhouse ง่าย ๆ ก็คือ หากเราจะไปปาร์ตี้บ้านเพื่อน
เราก็สามารถชวนเพื่อนเราไปด้วย แต่ได้แค่เพียง 2 คน
บวกกับตอนนี้ Clubhouse มีให้ดาวน์โหลดเฉพาะบนสโตร์บน App Store
มันก็ยิ่งน่าจะทำให้ ผู้ที่อยากเล่น ยิ่งอยากเล่นมากกว่าเดิม
มากในระดับที่ว่าผู้ใช้งานแอนดรอยด์บางคน ต้องไปถอยไอแพดเครื่องใหม่
แต่ไม่ต้องห่วงว่าเราจะไม่ถูกเชิญเข้าเล่นแอปนี้
เพราะการที่หนึ่งคนสามารถเชิญได้ 2 คน แล้ว 2 คนนั้นที่ถูกเชิญไปเชิญอีก 2 คนใหม่ เท่ากับว่าการเชิญในรอบสองจะเป็นทวีคูณ คือ 4 คน ในรอบถัดๆไปก็คือ 8, 16, 32, 64, 128, 256 หรือเข้าสูตร 2 ยกกำลัง n
ถ้าการเชิญนี้ เชิญไป 30 รอบ ก็คือ 2 ยกกำลัง 30 ซึ่งคำตอบเราอาจตกใจ นั่นก็คือ “หนึ่งพันล้านคน”
ดังนั้นไม่ต้องกลัวเลยว่าเราจะไม่ได้ถูกเชิญ
สุดท้ายคนที่มีสิทธิ์เชิญจะมีมาก มากจนเราจะได้รับในที่สุดอยู่ดี ไม่ต่างอะไรจากการแพร่เชื้อของโควิด 19 ที่จากจุดเล็กๆ การแพร่เป็นทวีคูณจะทำให้คนติดเชื้อกันทั้งโลก
ดังนั้นเรื่องนี้เป็นแค่ลูกเล่นทางการตลาดของผู้ทำแอปพลิเคชันเท่านั้น
ทีนี้ หากเรามาดูในภาพที่ใหญ่ขึ้น
การเกิดขึ้นของ Clubhouse ซึ่งแน่นอนว่าเราก็น่าจะต้องติดตามไปอีกสักระยะ
ว่าเราจะสามารถนำไปประยุกต์ใช้ในมุมไหนได้บ้าง
แต่สำหรับลงทุนแมนแล้ว มันมีทั้งข้อดี และข้อเสีย และบางข้ออาจเป็นจุดตายของแอปนี้
ข้อดี
1- แอปนี้จะทำให้เราได้รับรู้หัวข้อใหม่ๆ และการพูดสดของคนดัง ที่เราอาจจะไม่เคยมีโอกาสได้ฟังมาก่อน เพียงแค่เราติดตามเพื่อนที่เข้าห้องนั้น หรือเรากดปุ่ม follow คนดังคนนั้น และบางทีถ้าเรายกมือ คนที่เป็น Moderator ก็อาจเปิดโอกาสให้เราแสดงความคิดเห็นด้วย ซึ่งมันจะทำให้คนตัวเล็กๆได้ใกล้ชิดคนดังมากขึ้น
2- แอปนี้จะเป็นเวทีสำหรับคนที่มีทักษะในเรื่องการพูด เนื่องจากแอปใช้พูดและฟังเป็นหลัก เมื่อก่อนนี้มันไม่มีเวทีให้คนที่พูดเก่งเหล่านี้แสดงสู่สาธารณะ ถึงแม้ว่าการไลฟ์ยูทูบ ไลฟ์เฟซบุ๊ก หรือพอดแคสต์จะมีอยู่แล้ว แต่สำหรับการไลฟ์เสียงอย่างเดียว นี่เป็นแพลตฟอร์มแรกที่ทำมาเพื่อคนที่มีทักษะนี้
แต่สิ่งที่ลงทุนแมนสังเกตเห็นว่าเป็นข้อด้อยของแอป และเป็นจุดตายได้ก็คือ
1- เรื่องความเป็นส่วนตัวของแอปนี้ “จะเป็น 0” เพราะไม่ว่าเราจะเข้าไปฟังในห้องไหน มันก็จะไปแจ้งเตือนในเครื่องเพื่อนของเราทันทีว่า “เราเข้าไปฟัง” ทีนี้ตอนแรกๆมันก็โอเคอยู่ แต่พอไปเรื่อยเราจะเริ่มรู้สึกว่า “ไม่ใช่แล้ว” เราไม่ได้อยากให้เพื่อนของเราทุกคนรู้ว่า เราจะเข้าไปฟังอะไร บางหัวข้อเป็นเรื่อง Sensitive ที่เราอาจไม่ทันระวัง ช่วงหลังๆเราก็เลยไม่กล้าที่จะกดเข้าไปฟัง เพราะกลัวเพื่อนเรารู้
2- แอปนี้ทำให้เราติดจนเกินไป จนในบางครั้งเราก็ไม่จำเป็นต้องใช้แอปนี้นานขนาดนั้น ทั้งนี้ก็เนื่องจากแอปนี้เราต้องเข้าร่วมห้องกับคนชื่อดัง และเนื่องจากแอปนี้ไม่สามารถบันทึกไว้ฟังคราวหลังได้ เราก็จะอยากฟังต่อไปเรื่อยๆ เพราะกลัวว่าเราจะพลาดอะไรไป แต่สุดท้ายเนื้อหาที่เราทนฟัง ก็ไม่คุ้มค่าพอกับเวลาที่เราเสียไปในแอปนี้ ชีวิตเรามีอะไรให้ทำอย่างอื่นอีกตั้งเยอะ
3- แอปนี้จะเป็นเวทีที่สำหรับคนที่พูดเก่งพูดเยอะ อยากได้หน้า และโฆษณา เนื่องจากแอปจะเปิดโอกาสให้คนต่างๆได้พูด ทำให้เราต้องรอแต่ละคนพูด ทีนี้ก็จะมีหลายคนที่เขาพูดเก่ง พูดไปเรื่อยๆ ทั้งที่เนื้อหาที่เขาพูดไม่ได้มีอะไร และเหมือนจะเป็นการโฆษณาผลงานที่เขาทำเสียมากกว่า และ Moderator เองก็อาจเกรงใจไม่เบรกคนพูด ก็เลยทำให้เรารำคาญ และไม่อยากเข้าแอปนี้อีก
อย่างไรก็ตาม สิ่งที่น่าสังเกตก็คือ ก่อนหน้านี้ คงไม่มีใครคิดว่าจะมีใครหน้าไหน
สามารถสร้างแพลตฟอร์มโซเชียลได้ในยุคที่เฟซบุ๊กครองผู้ใช้งานทั่วโลกไปแล้ว 3 พันล้านบัญชี
และด้วยความที่มันฮิตขนาดนี้ เฟซบุ๊กเลยประกาศว่าจะสร้างฟีเจอร์ที่คล้ายกับ Clubhouse ขึ้นมาแล้ว แต่ก็ไม่แน่ว่าเฟซบุ๊กอาจจะตัดสินใจเข้าซื้อ Clubhouse ไปเลยก็เป็นได้
ล่าสุด Clubhouse มีมูลค่าประเมินอยู่ที่ 1 พันล้านดอลลาร์สหรัฐ
หรือราว 30,000 ล้านบาท ถือเป็นระดับสตาร์ตอัปยูนิคอร์น
ซึ่งก็ถือว่าอยู่ในระดับที่ต่ำ เมื่อเทียบกับความฮิตที่เกิดขึ้น ณ ตอนนี้ กับมูลค่าประเมินของแอปอื่น ๆ เช่น Kuaishou แอปวิดีโอสั้นคล้าย TikTok ที่มีผู้เล่นเฉพาะคนจีน เพิ่งเข้า IPO เมื่อต้นเดือน กุมภาพันธ์ แต่ตอนนี้มีมูลค่าประเมินมากถึง 6.4 ล้านล้านบาท หรือมากกว่า Clubhouse ถึง 213 เท่า
ซึ่งแน่นอนว่าเมื่อมันเกี่ยวกับการฟัง
ตลาดแห่งนี้มีมูลค่าที่ใหญ่มาก ซึ่งถ้าเราพูดถึงยักษ์ใหญ่ในธุรกิจนี้
คงหนีไม่พ้นบริษัท Spotify
ที่ผ่านมา หนึ่งในธุรกิจที่เติบโตดีที่สุดของ Spotify คือธุรกิจพอตแคสต์
โดยในปีที่ผ่านมาบริษัทมี 2.2 ล้านพอตแคสต์บนแพลตฟอร์ม และรายงานว่าผู้ใช้งานเล่นพอตแคสต์นานขึ้นเป็นเท่าตัว
นั่นจึงทำให้คิดได้ว่าปรากฏการณ์ของ Clubhouse ที่ถูกจุดติดขึ้นทั้งในประเทศไทย และทั่วโลก จะไป “แย่งหู” ผู้ใช้งานพอดแคสต์เดิมขนาดไหน
แต่ลงทุนแมนก็คิดว่าคงไม่ได้แย่งตลาดพอดแคสต์ไปเสียทั้งหมด
เพราะพอดแคสต์มีความรวบรัด ไม่เสียเวลา ได้เนื้อหาที่ต้องการฟังจริงๆ
Clubhouse จะเสียเวลามาก แต่ก็จะมีความเป็นกันเองมากกว่า มีการโต้ตอบกันมากกว่า
นอกเหนือจากในมุมของธุรกิจ
ผู้ที่เป็นสื่อ และคนทำคอนเทนต์ก็น่าจะต้องตามติดกระแสนี้ไว้ให้ดี
ซึ่งแน่นอนว่าตอนนี้แอปมันเพิ่งเริ่มฮิตในไทย
ยังไม่มีใครรู้ว่า ความฮิตระเบิดในตอนนี้มันจะมาแล้วก็ไป
หรือจะอยู่ทนนาน และกลายเป็นแอปโซเชียลประจำวันหรือไม่
แต่ถ้าถามตัวลงทุนแมน ว่า Clubhouse เป็นยังไง
จากที่เล่นมา 1 สัปดาห์ ก็ต้องบอกว่าตอนนี้รู้สึก เล่นแล้วเหนื่อย และขอหยุดพัก ไปใช้เวลากับโลกจริง จะดีกว่า..
ติดตามลงทุนแมนได้ที่
Website - 
Blockdit - 
Facebook - ลงทุนแมน
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud -